V 1.5 Wedi’i ddiweddaru 04 Ionawr 2021

**Cwestiynau Cyffredin – Rhaglen Grantiau 2020/21**

**C – Myfyriwr ydw i ac rwy'n gobeithio ymchwilio i ddiogelu data ar gyfer fy nhraethawd hir fel rhan o'm cwrs gradd. Ydw i'n gymwys i wneud cais?**

**A –** Yn anffodus, allwn ni ddim darparu cyllid i fyfyrwyr sy'n gwneud gwaith ymchwil sy'n gysylltiedig â chwrs astudio. Mae hyn yn cynnwys astudiaethau ôl-raddedig.

**C – Rwyf wrthi’n datblygu ap ac rwy'n gobeithio cael arian i ddod â’r ap i'r farchnad. Ydw i'n gymwys?**

**A –** Diben ein Rhaglen Grantiau yw hwyluso atebion i bryderon diogelu data sy'n wynebu defnyddwyr a busnesau'r Deyrnas Unedig. Rhaid bod yna ganlyniad i’ch prosiect sydd o fudd cyhoeddus clir a bydd yn ofynnol ichi ddangos hyn yn eich cais. Bydd yn ofynnol i bob deiliad grant gyhoeddi gwybodaeth ac allbynnau o dan drwydded agored megis y Drwydded Llywodraeth Agored a Creative Commons.

**C – Faint o gyllid sydd ar gael?**

**A –** Y dyfarniad lleiaf yw £20,000 a'r uchafswm yw £100,000. Gall fod achosion eithriadol lle gallai arian ychwanegol fod ar gael ond byddai hynny’n dibynnu ar unrhyw alwadau ar gyllideb y rhaglen sy’n bodoli eisoes.

**C – Ga i wneud cais am arian tuag at gost gwasanaethau arbenigol y mae eu hangen i wneud fy ymchwil?**

**A –** Rydym yn gallu ariannu cost gwasanaethau arbenigol fel arolygon, cyfieithwyr neu wasanaethau arbenigol eraill ar gontract allanol, ar yr amod bod hyn yn rhan annatod o'ch prosiect ymchwil ac nad yw'r capasiti/sgiliau angenrheidiol ar gael yn eich tîm ymchwil. Os oes arnoch angen cymorth, rhaid ichi ddarparu tystiolaeth o'ch costau yn y maes hwn.

**C – Sut bydd fy nghynnig yn cael ei asesu?**

**A –** Bydd cynigion sy'n bodloni meini prawf y cynllun o ran cymhwystra yn cael eu cyflwyno i'w hadolygu gan banel mewnol yr ICO. Wedyn bydd y panel yn asesu’r ceisiadau yn erbyn y meini prawf a nodir yn y Canllaw i Ymgeiswyr. Wedyn, bydd ail banel, sy'n cynnwys cymheiriaid allanol, yn cynnal adolygiad pellach o'r ceisiadau. Rhoddir gwybod am y canlyniad i’r ymgeiswyr yn dilyn yr adolygiad hwn.

**C – Oes** **unrhyw agweddau ar y meini prawf asesu sydd wedi’u pwysoli’n fwy o blaid cais llwyddiannus?**

**A –** Yr un pwysoliad a roddir i bob un o'r meini prawf asesu a bydd pob un yn cyfrif am hyd at 20% o gyfanswm y marciau a ddyfernir gan y paneli adolygu. Dylech sicrhau eich bod yn cynnwys yr holl feini prawf yn eich cynnig cryno a'ch cais. Bydd hyn yn dangos cais da yn gyffredinol ac yn rhoi'r cyfle gorau i'ch cynnig lwyddo.

**C – Rwyf wedi gwneud cais am gyllid mewn man arall i’m prosiect ond nid wyf yn gwybod y canlyniad eto. Ydw i’n dal yn cael gwneud cais?**

**A –** Ydych. Cewch wneud cais ond dylech roi manylion llawn unrhyw geisiadau eraill am arian neu unrhyw ddyfarniadau a roddwyd. Ni fydd arian a gewch gan sefydliadau eraill yn atal eich cais rhag llwyddo o dan y rhaglen hon. Ni fyddwn yn darparu cyllid lle mae hyn wedi'i ddyrannu i'ch prosiect gan ddarparwr arall os oes risg y bydd hyn yn arwain at ddyblygu’r cyllid. Ni chaniateir defnyddio grantiau’r ICO i wneud elw o’r cyllid.

**C – Hoffem gyflawni prosiect ar y cyd â sefydliad arall o'r un anian. Ydyn ni’n cael cydweithio ar brosiectau? Os felly, oes angen inni wneud ceisiadau ar wahân?**

**A –**  Cewch gydweithio â sefydliadau eraill ar brosiectau. Dim ond un cais y bydd ei angen, gan fod lle ar y ffurflen ichi ychwanegu manylion ymgeiswyr eraill. Bydd angen i bob ymgeisydd fod yn gymwys i wneud cais am gyllid.

**C – Rwy'n ymgeisydd ar y cyd â chais arall. Ydw i'n gallu gwneud cais arall yn fy hawl fy hun yn ystod yr un alwad am gynigion?**

**A** – Fe gewch chi wneud cais arall yn yr un cylch ar yr amod nad ydych yn chwilio am arian ar gyfer yr un cynnig â'ch cais ar y cyd. Cewch wneud un cais yn unig fel prif ymgeisydd ym mhob cylch cyllido. Er mwyn sicrhau bod ein cyllid yn cael ei ddosbarthu'n eang, dylech fod yn ymwybodol y gallwn benderfynu rhoi grant i ymgeisydd arall nad yw wedi cael arian gennym. Gall hyn fod yn wir hyd yn oed os bydd eu cais nhw’n cael sgoriau tebyg gan y ddau banel adolygu.

**C – Ni fu fy nghynnig yn llwyddiannus mewn cylch blaenorol. Ga i gyflwyno fy nghais eto yn y cylch hwn?**

 **A –** Ar yr amod bod eich cais yn bodloni cwmpas y cylch ariannu cyfredol, cewch gyflwyno'ch cais eto. Rydym yn argymell eich bod yn ystyried yr adborth a roddwyd ichi yn y cylch blaenorol cyn cyflwyno'ch cais. Dylai hyn roi'r cyfle gorau i'ch cais lwyddo.

**C – Oes yna gap ar y cyllid neu ydy’r cyllid yn cyfeirio at y costau economaidd llawn?**

**A –** Bydd cyllid yn cael ei ddarparu ar gyfer treuliau/costau a ysgwyddir yn uniongyrchol mewn prosiect. Byddem yn ystyried y costau economaidd llawn, heblaw am yr eitemau sydd wedi’u heithrio, a welir yn y Canllaw i Ymgeiswyr.

**C – Pa effaith a gâi arian cyfatebol ar yr asesiad 'gwerth am arian'?**

**A –** Caiff eich prosiect ei asesu ar sail ei werth cyffredinol am arian. Nid yw'n ofynnol eich bod yn gallu sicrhau cyllid o rywle arall, ond fe fyddwn yn cymryd hyn i ystyriaeth os byddwch yn ei sicrhau.

**C – A gaiff fy mhrosiect gefnogi grwpiau ymylol, lleiafrifol neu grwpiau sy’n agored i niwed?**

**A –** Os gallwch ddangos pwysigrwydd y grŵp yn y Deyrnas Unedig a'ch bod yn gallu dangos budd cyhoeddus clir, mae croeso cynnes ichi wneud cais.

**C – Rydych chi wedi gosod terfyn geiriau ar y cynnig cryno. Oes unrhyw derfyn geiriau ar adrannau eraill o'r ffurflen gais?**

**A –** Does dim terfyn geiriau penodol, ond rydym yn gofyn ichi gadw’ch atebion yn gryno gan ddarparu digon o wybodaeth yr un pryd i'n galluogi i asesu'ch cais. Hefyd, does dim rhaid atodi CVs i'ch cais.

**C – Mae'n bosibl y byddwn yn cael trafferth cadw at y dyddiad cau sef 11 Mawrth 2021. Oes modd cael estyniad ar hyn?**

**A –** Mae yna amserlen gaeth ynglŷn â'r rhaglen er mwyn inni wneud y taliadau grant cyntaf cyn gynted â phosibl. Petaem yn ymestyn y dyddiad cau ar gyfer ceisiadau, fe gâi hynny effaith wedyn ar yr amserlen gyfan ac fe allai effeithio ar amseriad y taliadau grant hynny. Gan hynny, allwn ni ddim cytuno ar unrhyw estyniad i'r dyddiad cau ar gyfer ceisiadau yn y cylch ariannu hwn.

**C – Ydy elusennau'n gymwys i wneud cais?**

**A –** Mae elusennau'n cael gwneud cais ar yr amod eu bod yn bodloni'r meini prawf ynglŷn â chymhwystra a bod y cynigion yn cyd-fynd â themâu'r ymchwil.

**C – Ga i ddefnyddio contract arall yn hytrach na'r cytundeb ariannu rydych chi’n ei ddarparu?**

**A –** Na chewch.Sylwch fod y rhaglen grantiau yn cael ei rhedeg yn unol â Safonau Grantiau Gweithredol Llywodraeth y Deyrnas Unedig. Gan hynny mae'n ofynnol inni ddefnyddio'r cytundeb ariannu a ddarperir yma gan mai dyma'r safonau sy’n angenrheidiol wrth ddyrannu arian cyhoeddus i gynlluniau grantiau. Gweler templed y cytundeb i gael rhagor o wybodaeth. Mae rhagor o fanylion am y gofynion ar gael yn [Grants Standards - GOV.UK](https://www.gov.uk/government/publications/grants-standards).

**C – Ga i newid y contract yn sylweddol?**

**A –** Na chewch. Fel y nodwyd uchod, mae defnyddio Safon Grant Gweithredol y llywodraeth yn golygu mai dim ond mân newidiadau y gallwn eu hystyried. Darllenwch y templed yn ofalus ac ystyriwch a yw eich sefydliad yn gallu derbyn y gofynion a nodir cyn ichi wneud cais.

**C – Oes angen imi gwblhau'r cytundeb grant fel rhan o'r cais?**

**A –** Nac oes. Mae hwn yn cael ei ddarparu er mwyn rhoi gwybodaeth; os bydd cais yn llwyddiannus, bydd yr ICO yn darparu copi wedi'i gwblhau i'ch sefydliad er mwyn i chi gytuno arno.